Ændret forslag til Rådets forordning om undersøgelser foretaget af Kontoret for Bekæmpelse af Svig(1)

(1999/C 131/04)

KOM(1999) 140 endelig udg. - 98/0329(CNS)

(Forelagt af Kommissionen i henhold til EF-traktatens artikel 189 A, stk. 2, den 29. marts 1999)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Revisionsretten, og

ud fra følgende betragtninger:

(1) Institutionerne og medlemsstaterne tillægger beskyttelsen af Fællesskabernes finansielle interesser og bekæmpelsen af svig og alle andre former for ulovlig virksomhed, der skader Fællesskabernes finansielle interesser, stor betydning; vigtigheden af denne indsats bekræftes af EF-traktatens artikel 209 A og Euratom-traktatens artikel 183 A;

(2) det er nødvendigt at anvende alle de midler, der er til rådighed, for at nå disse mål, bl.a. i forbindelse med de undersøgelser, som skal udføres på fællesskabsplan, samtidig med at den nuværende ansvarsfordeling og ansvarsbalance mellem medlemsstaterne og Fællesskaberne bevares;

(3) for at styrke midlerne til bekæmpelse af svig har Kommissionen ved afgørelse 1999/.../EF, EKSF, Euratom(2) inden for Kommissionen oprettet Kontoret for Bekæmpelse af Svig (i det følgende benævnt "kontoret"), som er en tjeneste, der har til opgave at foretage administrative undersøgelser af svig; kontoret er tildelt fuldstændig uafhængighed, når det varetager sine opgaver i forbindelse med kontrol og inspektion på stedet inden for rammerne af fællesskabsretten;

(4) i henhold til afgørelse 1999/.../EF, EKSF, Euratom udøver kontoret med henblik på undersøgelsesfunktionen de beføjelser, det er tillagt i kraft af fællesskabslovgivningen, inden for de grænser og på de betingelser, som er fastsat i denne lovgivning;

(5) det bør pålægges kontoret at udøve de beføjelser, Kommissionen er tildelt ved Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder(3); kontoret bør desuden kunne udøve de øvrige beføjelser, som Kommissionen er tildelt med henblik på kontrol og inspektion på stedet i medlemsstaterne, bl.a. med henblik på i overensstemmelse med artikel 9 i Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser(4) at opdage uregelmæssigheder;

(6) da det er nødvendigt at styrke bekæmpelsen af svig og alle andre former for ulovlige aktiviteter, der skader Fællesskabernes finansielle interesser, bør kontoret kunne foretage interne undersøgelser i de institutioner og organer, som er oprettet ved EF eller på grundlag af traktater og Euratom-traktaten (i det følgende benævnt "institutioner og organer");

(7) undersøgelserne bør gennemføres under fuldstændig overholdelse af menneskerettighederne og de grundlæggende frihedsrettigheder, specielt af lighedsprincippet, at den berørte persons ret til at udtale sig om de forhold, der vedrører ham, og af princippet om, at kun forhold, som har beviskraft, kan danne grundlag for en undersøgelse; institutionerne og organerne bør fastlægge betingelserne og de særlige vilkår for gennemførelsen af disse interne undersøgelser; vedtægten for tjenestemænd i De Europæiske Fællesskaber og ansættelsesvilkårene for de øvrige ansatte i nævnte Fællesskaber (i det følgende benævnt "vedtægten") bør ændres for heri at fastslå, hvilke rettigheder og pligter tjenestemændene og de øvrige ansatte har i forbindelse med interne undersøgelser;

(8) disse interne undersøgelser kan kun gennemføres, hvis kontoret sikres adgang til alle institutionernes og organernes lokaler og til alle oplysninger og dokumenter, som måtte være i deres besiddelse;

(9) for at sikre kontorets uafhængighed i forbindelse med udførelsen af de opgaver, det pålægges ved nærværende forordning, bør dettes direktør have beføjelse til at indlede en undersøgelse, enten på eget initiativ, eller efter anmodning fra en medlemsstat eller i givet fald fra en institution eller et organ;

(10) det påhviler de nationale kompetente myndigheder, eller i givet fald institutionerne og organerne, på grundlag af en rapport udarbejdet af kontoret at beslutte, hvorledes de afsluttede undersøgelser skal følges op; for at styrke bekæmpelsen af svig bør direktøren for kontoret bemyndiges til, såfremt han finder det hensigtsmæssigt, på ethvert tidspunkt at overdrage oplysninger om de igangværende undersøgelser til de berørte retlige myndigheder;

(11) det er nødvendigt at fastsætte betingelserne for, hvordan kontorets ansatte skal udføre deres opgaver, og betingelserne for direktørens udøvelse af sit ansvar for kontorets ansattes gennemførelse af undersøgelserne;

(12) for at sikre et godt samarbejde mellem kontoret, medlemsstaterne og de berørte institutioner og organer er det nødvendigt at lette udvekslingen af oplysninger under overholdelse af fortroligheden af disse oplysninger, som er omfattet af tavshedspligt, idet det sikres, at de nyder den beskyttelse, der gives oplysninger af denne art;

(13) for at sikre, at der tages hensyn til resultaterne af de undersøgelser, som foretages af kontorets ansatte, og for at sikre den nødvendige opfølgning, er det vigtigt at fastsætte, at rapporterne kan udgøre gyldige bevismidler i administative eller retslige procedurer, og de bør med henblik herpå udarbejdes under hensyntagen til betingelserne for udarbejdelse af de nationale administrative rapporter;

(14) kontoret skal være uafhængigt ved udførelsen af sin opgave; det skal dog kunne indhente udtalelser fra eksperter inden for bekæmpelse af svig; i denne forbindelse bør kontoret bistås af et overvågningsudvalg, bestående af uafhængige peroner, som er eksperter på kontorets kompetenceområde;

(15) de administrative undersøgelser bør foretages under ledelse af direktøren for kontoret, helt uafhængigt af fællesskabsinstitutionerne og -organerne og af overvågningsudvalget;

(16) overdragelsen til kontoret af opgaven med at foretage administrative undersøgelser med henblik på at beskytte Fællesskabets finansielle interesser til et uafhængigt kontor må ikke medføre en formindskelse af den juridiske beskyttelse af de pågældende personer, bl.a. med hensyn til beskyttelse af personoplysninger og overholdelsen af fortroligheden for de oplysninger, som indhentes i forbindelse med undersøgelserne; tjenestemændene og de øvrige ansatte ved Fællesskaberne må desuden sikres juridisk beskyttelse svarende til den, der er fastsat i artikel 90 og 91 i vedtægten;

(17) kontorets aktiviteter bør evalueres ved udløbet af en treårig periode;

(18) denne forordning formindsker på ingen måde medlemsstaternes beføjelser til og ansvar for at træffe foranstaltninger til at bekæmpe svig, der skader Fællesskabets finansielle interesser; overdragelsen af opgaven med at foretage eksterne administrative undersøgelser til et uafhængigt kontor er fludt ud i overensstemmelse med nærhedsprincippet, som fastsat i artikel 3 B i EF-traktaten; et sådant kontors virke vil gøre bekæmpelsen a svig og alle andre former for ulovlig virksomhed, der skader Fællesskabernes finansielle interesser mere effektiv, og den er dermed også i overensstemmelse med proportionalitetsprincippet;

(19) EF-traktaten indeholder ikke anden hjemmel for vedtagelsen af denne forordning end artikel 235, og Euratom-traktaten indeholder ikke anden hjemmel for vedtagelsen af denne forordning end artikel 203 -

UDSTEDT FØLGENDE FORORDNING:

Artikel 1

Formål og opgaver

Med henblik på at styrke bekæmpelsen af svig og alle andre former for ulovlig virksomhed, som skader Det Europæiske Fællesskabs og Det Europæiske Atomenergifællesskabs finansielle interesser, foretager Kontoret for Bekæmpelse af Svig, i det følgende benævnt "kontoret", administrative undersøgelser i medlemsstaterne og i de institutioner og organer, der er oprettet ved eller på grundlag af EF-traktaten og Euratom-traktaten (i det følgende benævnt "institutioner og organer").

Artikel 2

Definition

I nærværende forordning forstås ved "undersøgelse": alle former for kontrol, inspektion og andre foranstaltninger, som gennemføres af kontorets ansatte i forbindelse med varetagelsen af deres opgaver med henblik på at bekæmpe svig og alle andre former for ulovlig virksomhed, som skader Fællesskabernes finansielle interesser, og med henblik på i givet fald at fastslå sådanne aktiviteters ulovlige karakter.

Artikel 3

Eksterne undersøgelser

Kontoret foretager kontrol og inspektion på stedet i medlemsstaterne på grundlag af den beføjelse, der er tildelt Kommissionen ved forordning (Euratom, EF) nr. 2185/96.

Som led i sin undersøgelsesfunktion er kontoret beføjet til at foretage den kontrol og inspektion, der er omhandlet i artikel 9 i forordning (EF, Euratom) nr. 2988/95.

Denne kontrol og inspektion på stedet, i det følgende benævnt "eksterne undersøgelser" foretages på de betingelser og særlige vilkår, som er fastsat i nærværende forordning og i de retsakter, der giver Kommissionen beføjelser til at foretage eksterne undersøgelser.

Artikel 4

Interne undersøgelser

1. Kontoret foretager interne administrative undersøgelser inden for institutionerne og organerne med henblik på at beskytte Fællesskabernes finansielle interesser.

Disse administrative undersøgelser, i det følgende benævnt "interne undersøgelser", gennemføres på de betingelser og særlige vilkår, der er fastsat ved nærværende forordning, og, indtil ændringen af vedtægten for tjenestemænd og af ansættelsesvilkårene for de øvrige ansatte i Fællesskaberne (i det følgende benævnt "vedtægten"), på grundlag af beslutninger, som hver enkel institution og hvert enkelt organ vedtager. Institutionerne konsulterer hinanden om den ordning, der skal fastsættes ved en sådan beslutning.

Kontoret har adgang til alle oplysninger, som institutionerne og organerne er i besiddelse af, og til disses lokaler. Institutionerne og organerne underrettes, når kontorets ansatte foretager en undersøgelse i deres lokaler, og når de får adgang til dokumenter eller oplysninger, som institutionerne og organerne er i besiddelse af. Kontoret kan tage kopi af ethvert dokument og af alle oplysninger, som institutionerne og organerne er i besiddelse af, og om fornødent beslaglægge dem, for at undgå erhver risiko for deres forsvinden.

Hvis det viser sig, at der er mulighed for, at en tjenestemand eller øvrig ansat er personligt involveret, underrettes den institution eller det organ, han henhører under, om, at der indledes eller videreføres en intern undersøgelse vedrørende hans person.

2. Betingelserne og de særlige vilkår, for interne undersøgelser omfatter bl.a. regler vedrørende:

a) den forpligtelse, tjenestemændene og de ansatte ved institutionerne og organerne har til at samarbejde med og afgive oplysninger til kontorets ansatte

b) for kontorets forpligtelse til forudgående underretning i forbindelse med adgang til oplysninger og til disses lokaler og i forbindelse med indledning eller videreførelse af en undersøgelse, som berører en tjenestemand eller en øvrig ansat, som er personligt involveret

c) de procedureregler, kontorets ansatte skal følge ved gennemførelsen af de interne undersøgelser, samt vedrørende sikring af rettighederne for de personer, der er berørt af en intern undersøgelse.

Artikel 5

Indledning af undersøgelser

1. De eksterne undersøgelser indledes på grundlag af en beslutning truffet af direktøren for kontoret, som handler på eget initiativ eller som følge af en anmodning fra en medlemsstat.

2. De interne undersøgelser indledes på grundlag af en beslutning truffet af direktøren for kontoret, som handler på eget initiativ eller som følge af anmodning fra den instituion eller det organ, hvori undersøgelsen skal foretages.

Artikel 6

Gennemførelse af undersøgelserne

1. Direktøren for kontoret leder gennemførelsen af undersøgelserne.

2. Kontorets ansatte udfører deres opgaver mod forevisning af en skriftlig bemyndigelse, hvori deres identitet og beføjelser er angivet.

3. De af kontorets ansatte, der er udpeget til at foretage en undersøgelse, skal i forbindelse med hver kontrol være i besiddelse af en skriftlig fuldmangt, som er udstedt af direktøren og indeholder oplysninger om genstanden for og formålet med undersøgelsen.

4. Kontorets ansatte optræder under kontrol og inspektion på stedet på en måde, der er i overensstemmelse med de regler og sædvaner, der gælder for tjenestemænd i den pågældende medlemsstat, og i givet fald med vedtægten samt med de beslutninger, der er omhandlet i artikel 4, stk. 1, andet afsnit.

5. Undersøgelserne gennemføres uopholdeligt i en periode, som skal stå i et rimeligt forhold til sagens omstændigheder og kompleksitet. Når en undersøgelse har været i gang i over 12 måneder, underretter direktøren det ved artikel 11 nedsatte overvågningsudvalg om, hvilke forhold der bevirker, at den endnu ikke kan afsluttes, og om, hvilken tid de nå forventes at være nødvendig for at afslutte undersøgelsen.

6. Medlemsstaterne sørger for, at deres kompetente myndigheder yder den bistand til kontorets ansatte, der er nødvendig for udførelsen af deres opgaver.

Artikel 7

Udveksling af oplysninger

Institutionerne og organerne samt medlemstaterne i det omfang, hvori national ret tillader det, fremsender på anmodning af kontoret eller på eget initiativ til kontoret alle dokumenter og oplysninger, som de er i besiddelse af, og som er nødvendige for de igangværende undersøgelser.

De sender desuden kontoret alle dokumenter og oplysninger, som de er i besiddelse af, og som de mener generelt er nyttige for bekæmpelsen af svig og alle andre former for ulovlig virksomhed, der skader Fællesskabernes finansielle interesser.

Artikel 8

Tavshedspligt og beskyttelse af oplysninger

1. Alle oplysninger, der indhentes i forbindelse med eksterne og interne undersøgelser, uanset i hvilken form det måtte være, er omfattet af tavshedspligt og beskyttes på samme måde som tilsvarende oplysninger i henhold til national ret i den medlemsstat, de er indhentet i, og de tilsvarende bestemmelser, der gælder for fællesskabsinstitutionerne og -organerne.

Oplysningerne må kun meddeles til andre end dem, der i fællesskabsinstitutionerne og- organerne eller medlemsstaterne i kraft af deres hverv skal have kendskab til dem, eller anvendes til andre formål end til bekæmpelse af svig og alle andre former for ulovlig virksomhed, som skader Fællesskabernes finansielle interesser, hvis den medlemsstat, som de er indhentet i, eller den pågældende institution eller det pågældende organ på forhånd har givet sit samtykke.

2. Direktøren påser, at kontorets ansatte og andre personer, der handler under hans myndighed, overholder fællesskabsbestemmelserne og de nationale bestemmelser om beskyttelse af personoplysninger, navnlig bestemmelserne i Europa-Parlamentets og Rådets direktiv 95/46/EF(5).

Artikel 9

Undersøgelsesrapport

1. Ved afslutningen af en undersøgelse, som foretages af kontoret udarbejder kontoret under direktørens myndighed en afsluttende rapport, som bl.a. indeholder oplysninger om de konstaterede forhold, i givet fald den finansielle skade og konklusionerne af undersøgelsen.

2. De afsluttende rapporter udarbejdes under hensyntagen til de procedurekrav, der er fastsat i den pågældende medlemsstats lovgivning. Rapporterne kan på lige fod med og på samme vilkår som de administrative rapporter, de nationale administrative inspektører udarbejder, udgøre gyldige bevismidler i administrative eller retslige procedurer i den medlemsstat, hvor dette måtte være påvkrævet. De er underlagt de samme vurderingsregler som dem, der gælder for de administrative rapporter, som de administrative nationale inspektører udarbejder, og har samme værdi som disse.

3. Den rapport, der udarbejdes efter en ekstern undersøgelse, og alle relevante dokumenter vedrørende undersøgelsen sendes til de pågældende medlemsstaters kompetente myndigheder.

4. Den rapport, der udarbejdes efter en intern undersøgelse, og alle relevante dokumenter vedrørende undersøgelsen sendes til den pågældende institution eller det pågældende organ.

Artikel 10

Opfølgning af undersøgelserne

1. Med forhold af artikel 8 og 9, kan kontoret, hvis det finder det hensigtsmæssigt, når som helst sende oplysninger, det har indhentet under eksterne undersøgelser, til de kompetente myndigheder i de pågældende medlemsstater, og oplysninger, det har indhentet under interne undersøgelser, til den pågældende institution eller det pågældende organ. I sidstnævnte tilfælde underretter kontoret retsmyndighederne i den pågældende medlemsstat direkte, hvis det finder det nødvendigt i betragtning af oplysningernes alvor. Kontoret underretter overvågningsudvalget herom.

2. I forbindelse med en intern undersøgelse træffer den pågældende institution eller det pågældende organ på grundlag af kontorets rapport beslutning om, hvorledes undersøgelsen skal følges op.

Artikel 11

Overvågningsudvalget

1. Kontoret bistås af et overvågningsudvalg, bestående af fem uafhængige personer, som i deres respektive hjemlande opfylder betingelserne for at indtage høje dommerembeder, varetage højstående funktioner vedrørende kontrol eller undervisning på universitetsniveau inden for offentlig ret eller strafferet. De udnævnes af Europa-Parlamentet, Rådet og Kommission efter fælles overenskomst.

2. Medlemmernes mandatperiode er på tre år. Genudnævnelse kan finde sted.

Ved mandatets udløb fortsætter medlemmerne med at udføre deres opgaver, indtil deres mandat fornyes, eller der er udnævnt en efterfølger.

3. Ved udøvelsen af deres hverv hverken søger eller godtager medlemmerne instrukser fra nogen regering, nogen institution eller noget organ.

4. Overvågningsudvalget udpeger selv sin formand.

Det fastsætter selv sin forretningsorden.

5. Overvågningsudvalget afgiver på anmodning af direktøren for kontoret eller på eget initiativ udtalelser til direktøren om kontorets aktiviteter, uden dog at gribe ind i de igangværende udersøgelsers forløb. Direktøren forelægger hvert år overvågningsudvalget en oversigt over de planlagte undersøgelser.

6. Overvågningsudvalget vedtager hvert år en aktivitetsrapport, som det sender til institutionerne.

Artikel 12

Direktøren

Kontoret ledes af en direktør, som udpeges af Kommissionen efter samråd med Europa-Parlamentet og Rådet, for en femårig periode, som kan forlænges én gang. Med henblik på udpegelsen opstiller Kommissionen en liste, efter positiv udtalelse fra overvågningsudvalget, over flere kandidater med de nødvendige kvalifikationer, efter en indkaldelse af ansøgninger, som i givet fald offentliggøres i De Europæiske Fællesskabers Tidende.

Direktøren hverken søger eller godtager instrukser fra nogen regering, nogen institution eller noget organ ved udførelsen af sine opgaver i forbindelse med indledning og gennemførelse af eksterne og interne undersøgelser og i forbindelse med udfærdigelsen af de endelige rapporter over undersøgelserne.

Han aflægger regelmæssigt rapport til Europa-Parlamentet og Rådet om resultaterne af kontorets undersøgelser, under overholdelse af undersøgelsernes fortrolighed, af de berørte personers grundlæggende frihedsrettigheder og, såfremt der forekommer retslige procedurer, under overholdelse af alle nationale bestemmelser vedrørende sådanne procedurer.

Artikel 13

Budget

Bevillingerne til kontoret, hvis samlede beløb opføres under en særlig budgetpost inden for del A i den sektion af De Europæiske Fællesskabers almindelige budget, som vedrører Kommissionen, er detaljeret omhandlet i et bilag til den nævnte del.

De stillinger, der er tildelt kontoret, er anført i et bilag til oversigten over Kommissionens personale.

Artikel 14

Prøvelse af lovligheden

Indtil ændringen af vedtægten kan enhver tjenestemand eller øvrig ansat i Fællesskaberne, på betingelserne i artikel 90, stk. 2, i vedtægten, overfor direktøren for kontoret indbringe en klage over en akt, der indeholder et klagepunkt mod ham, og som kontoret har udstedt i forbindelse med en intern undersøgelse. Artikel 91 i vedtægten finder anvendelse på de beslutninger, der træffes i forbindelse med sådanne klager.

Artikel 15

Evalueringsrapport

I løbet af tredje år efter denne forordnings ikrafttræden sender Kommissionen Europa-Parlamentet og Rådet en evalueringsrapport om kontorets aktiviteter sammen med eventuelle forslag til ændring eller udvidelse af kontorets opgaver.

Artikel 16

Inkrafttræden

Denne forordning træder i kraft den 1. juni 1999.

Denne forordning er bindende i alle enkeltheder og gælder umiddelbart i hver medlemsstat.

(1) EFT C 21 af 16.1.1999.

(2) Se side 11 i denne EFT.

(3) EFT L 292 af 15.11.1996, s. 2.

(4) EFT L 312 af 23.12.1995, s. 1.

(5) EFT L 281 af 23.11.1995, s. 31.